പ്രിന്സിപ്പല് പദവിയുടെ പേരില് തര്ക്കം വിദ്യാഭ്യാസ ഓഫീസില് അദ്ധ്യാപകനും സഹ അദ്ധ്യാപികയുടെ ഭര്ത്താവും തമ്മില് പൊരിഞ്ഞ തല്ല് പാറ്റ്ന : വിദ്യാഭ്യാസ ഓഫീസിന് മുന്പില് പ്രിന്സിപ്പല് പദവിയ്ക്കായി അടിപിടി. ബിഹാറിലാണ് സംഭവം. മോത്തിഹാരിയിലെ സംസ്ഥാന വിദ്യാഭ്യാസ ഓഫീസിന് മുന്പിലുണ്ടായ സംഘര്ഷത്തിന്റെ വീഡിയോ ദൃശ്യങ്ങള് സമൂഹമാദ്ധ്യമങ്ങളില് വ്യാപകമായി പ്രചരിക്കുന്നുണ്ട്. അദ്ധ്യാപകനായ ശിവശങ്കര് ഗിരിയും അദ്ധ്യാപിക റിങ്കി കുമാരിയുടെ ഭര്ത്താവും തമ്മിലാണ് ഏറ്റുമുട്ടിയത്. അദാപ്പൂര് പ്രൈമറി സ്കൂളിലെ പ്രിന്സിപ്പല് പദവിയ്ക്ക് വേണ്ടിയായിരുന്നു യുദ്ധം. ഒരേ യോഗ്യതയുള്ള ശിവശങ്കറും, റിങ്കു കുമാരിയും തമ്മില് കഴിഞ്ഞ മൂന്ന് മാസങ്ങളായി പ്രിന്സിപ്പല് പദവിയെ ചൊല്ലി തര്ക്കത്തിലാണ്. ഈ തര്ക്കമാണ് വ്യാഴാഴ്ച സംഘര്ഷത്തില് കലാശിച്ചത്. പ്രിന്സിപ്പല് പദവി അവകാശപ്പെട്ട് ഓഫീസില് എത്തിയ ഇരുവരോടും മൂന്ന് ദിവസത്തിനുള്ളില് യോഗ്യത വ്യക്തമാക്കുന്ന മുഴുവന് രേഖകളും സമര്പ്പിക്കാന് അധികൃതര് നിര്ദ്ദേശിച്ചു. ഇതിന് പിന്നാലെ ആദ്യം താന് സമര്പ്പിക്കുമെന്ന് അവകാശപ്പെട്ട് ഇരുവരും രംഗത്ത് എത്തി. ഇതോടെ ശിവശങ്കര് ഗിരിയും റിങ്കുവും തമ്മില് വാക്കു തര്ക്കമായി. ഇതേ തുടര്ന്ന് റിങ്കുവിന്റെ ഭര്ത്താവ് ശിവശങ്കറിനെ മര്ദ്ദിക്കുകയായിരുന്നു. ഓഫീസിലെ ജീവനക്കാരാണ് ദൃശ്യങ്ങള് പകര്ത്തി സമൂഹമാദ്ധ്യമത്തില് പങ്കുവെച്ചത്. നിമിഷ നേരം കൊണ്ടുതന്നെ വീഡിയോ വ്യാപകമായി പ്രചരിച്ചു. സംഭവത്തില് നിരവധി പേരാണ് പരിഹാസവുമായി രംഗത്ത് എത്തിയത്.